b"\n_START_ARTICLE_\nMassalfassar\n_START_SECTION_\nGeografia\n_START_PARAGRAPH_\nSituat en la zona septentrional de l'Horta de Val\xc3\xa8ncia, al costat de la mar Mediterr\xc3\xa0nia. La superf\xc3\xadcie \xc3\xa9s completament plana, replenada de sediments quaternaris del per\xc3\xadode Holoc\xc3\xa8. La marjal es va transformar artificialment, a l'haver estat reblida i elevat el seu nivell.\n_START_SECTION_\nHist\xc3\xb2ria\n_START_PARAGRAPH_\nT\xc3\xa9 el seu origen en una antiga alqueria musulmana; Jaume I despr\xc3\xa9s de la conquesta, va concedir terres del seu terme, i va donar el senyoriu de l'alqueria, el 1266, a Berenguer Dalmau. El 1349 era el seu senyor Antigo de Codinats, i el 1411 pertanyia a Pere de Letxa. Posteriorment pass\xc3\xa0 a la fam\xc3\xadlia Exarch i, successivament, als Belvis, Sobregondi, Mu\xc3\xb1oz, Jofr\xc3\xa9 i Valeriola. El 1400 el rei Mart\xc3\xad l'Hum\xc3\xa0 conced\xc3\xad el delme a la cartoixa de Valldecrist (Altura, Alt Pal\xc3\xa0ncia)._NEWLINE_La poblaci\xc3\xb3 comptava amb 19 cases (100 persones) en 1646, mig segle despr\xc3\xa9s de l'expulsi\xc3\xb3 dels moriscos. En 1794 havia ascendit a 130 cases (uns 600 habitants) i un segle m\xc3\xa9s tard, en 1897, a 800 habitants. Al comen\xc3\xa7ar el segle XX tenia 950 habitants._NEWLINE_Despr\xc3\xa9s seguira la mateixa evoluci\xc3\xb3 que la resta de localitats costaneres, deixant molts del cultius d'horta i donant pas a la ind\xc3\xbastria del pol\xc3\xadgon del Mediterrani i al pol\xc3\xadgon industrial de Massalfassar._NEWLINE_El pol\xc3\xadgon industrial del Mediterrani es va construir sobre la marjal de Massalfassar, que formava part de la mateixa unitat marjalenca que la Marjal de Massamagrell, Rafalell i Vistabella.\n_START_SECTION_\nSocietat Musical de Massalfassar\n_START_PARAGRAPH_\nL'inici de la Societat Musical va ser a 1999 de la m\xc3\xa0 d'un grup de persones interessades a crear una banda de m\xc3\xbasica per al seu poble. Convocaren per a aix\xc3\xb2 una reuni\xc3\xb3 al col\xc2\xb7legi del poble i comptaren amb la pres\xc3\xa8ncia d'un professor del conservatori Iturbi de Val\xc3\xa8ncia, Antoni Edo Bolumar. Assistiren tots aquells interessats que vullgueren i a partir d'hi se'n convoc\xc3\xa0 una seg\xc3\xbcent reuni\xc3\xb3 d'on ja va eixir una junta provisional que va redactar un esborrany d'estatuts que serien aprovats al febrer de 1999. La junta directiva recent creada va contactar amb En David Gal\xc3\xa0n per tal de comen\xc3\xa7ar les classes de llenguatge musical i organitzar la banda, al novembre es van comprar els primers instruments i comen\xc3\xa7aren les classes instrumentals al febrer de 2000. Comen\xc3\xa7aren els assajos de la banda amb el seu primer director David Gal\xc3\xa0n en setembre de 2000 i en gener de 2001, en la festa de sant Antoni fou la primera eixida al carrer. El seg\xc3\xbcent director va ser En Miquel Queralt, des de setembre de 2003 a juliol de 2005, i despr\xc3\xa9s, fins avui, Daniel Olmos-Herrero.\n_START_SECTION_\nInfraestructures\n_START_PARAGRAPH_\nMassalfassar \xc3\xa9s un municipi menut i els serveis p\xc3\xbablics i infraestructures que t\xc3\xa9 s\xc3\xb3n els proporcionats a un municipi de redu\xc3\xafdes dimensions, encara que actualment alguns queden curts pel creixement desmesurat que ha patit des de l'any 2005 on s'ha incrementat un 50% la poblaci\xc3\xb3.\n_START_SECTION_\nEducatives\n_START_PARAGRAPH_\nAl municipi hi ha una escola infantil privada, Guarderia Massalfassar i un centre p\xc3\xbablic d'educaci\xc3\xb3 infantil i prim\xc3\xa0ria, el Col\xc2\xb7legi d'Educaci\xc3\xb3 Infantil i Prim\xc3\xa0ria Sant Lloren\xc3\xa7 M\xc3\xa0rtir,_NEWLINE_ on s'ofereix servei d'escola matinera, menjador i ludoteca.\n_START_SECTION_\nBicicleta\n_START_PARAGRAPH_\nVora el terme de Massalfassar, a l'oest, discorre la Via Xurra, un antic tra\xc3\xa7at ferroviari actualment convertit en via verda, i que \xc3\xa9s ideal per accedir a Massalfassar en bicicleta, i fins i tot a peu, pel seu tra\xc3\xa7at totalment pla i que travessa zones d'horta que proporcionen paisatges i vistes excel\xc2\xb7lents. _NEWLINE_Si es ve des de Val\xc3\xa8ncia, deixant l'itinerari de la Via Xurra a l'al\xc3\xa7ada de Meliana, es pot arribar tamb\xc3\xa9 seguint la Via Augusta, tamb\xc3\xa9 \xc3\xa9s un itinerari agradable i tranquil entre alqueries i horta, passant per Mauella, districte dels Poblats del Nord de la ciutat de Val\xc3\xa8ncia i el barri Les Sidres d'Albuixec.\n_START_SECTION_\nAutob\xc3\xbas\n_START_PARAGRAPH_\nMassalfassar no compta amb l\xc3\xadnia d'autobusos que preste servei al poble, tanmateix l'empresa Autos Vallduxense a trav\xc3\xa9s de la l\xc3\xadnia 110 Pu\xc3\xa7ol - Val\xc3\xa8ncia presta servei a Museros, parant molt prop de Massalfassar.\n_START_SECTION_\nEstrangers\n_START_PARAGRAPH_\nAl municipi hi ha un 4,58% de poblaci\xc3\xb3 estrangera (2007), proporci\xc3\xb3 baixa si es compara amb la mitjana provincial, que \xc3\xa9s del 10,09% (2007), o nacional, del 10% (2007). Els residents estrangers s\xc3\xb3n fonamentalment de pa\xc3\xafsos de la Uni\xc3\xb3 Europea (2,98%), sud-americans (1,28%), africans (0,16%) i de la resta d'Europa (0,16%).\n_START_SECTION_\nEconomia\n_START_PARAGRAPH_\nMassalfassar ha sigut tradicionalment un poble agr\xc3\xadcola i de llauradors, encara que en els darrers anys ha perdut import\xc3\xa0ncia donant pas a altres activitats. Les terres conreades estan dedicades per complet a productes de regadiu, servint-se de les aig\xc3\xbces de la s\xc3\xa9quia Reial de Montcada a trav\xc3\xa9s de la s\xc3\xa9quia de la Forana que entra l'aigua al terme. Existeixen aix\xc3\xad mateix 3 pous de reg: el nou, el vell, el del Pistolero i tamb\xc3\xa9 el de Vistabella, a la pedania valenciana de Vistabella, per\xc3\xb2 que rega terres treballades per llauradors massalfassins. _NEWLINE_Antigament es va conrear arr\xc3\xb2s a l'antiga marjal (avui pol\xc3\xadgon industrial), tamb\xc3\xa9 hi hagu\xc3\xa9 vinyes, oliveres, forment i cot\xc3\xb3 d'entre d'altres, fins a arribar a hores d'ara que predomina la taronja. Encara que la gent del poble era eminentment llauradora, aix\xc3\xb2 ha canviat i ja \xc3\xa9s ben poca la gent que dep\xc3\xa9n exclusivament de la terra. Actualment es produeixen b\xc3\xa0sicament taronges, i tamb\xc3\xa9 hortalisses (cre\xc3\xaflles, carxofes, cebes i tomates), mel\xc3\xb3 de tot l'any i mel\xc3\xb3 d'Alger, xufes per a fer orxata i, en menors proporcions, tabac i alguns fruiters, etc. Molts s\xc3\xb3n els camps que estan abandonats i sense treballar, ja siga per la poca rendibilitat, pels freq\xc3\xbcents furts o a l'espera que l'especulaci\xc3\xb3 els hi arribe, el que ha fet que proliferen els conills i tamb\xc3\xa9 raboses als camps perduts._NEWLINE_Malgrat tindre costa, Massalfassar no \xc3\xa9s un poble de pescadors possiblement degut a la facilitat d'aconseguir jornals o bones collites treballant al camp. L'activitat industrial supera en l'actualitat a l'agr\xc3\xadcola, tant pel valor de la seva producci\xc3\xb3 com per la m\xc3\xa0 d'obra._NEWLINE_La ind\xc3\xbastria en aquesta localitat es concentra al pol\xc3\xadgon industrial del Mediterrani que comparteix amb el poble ve\xc3\xad d'Albuixec i al nou pol\xc3\xadgon industrial de Massalfassar._NEWLINE_En el terme est\xc3\xa0 situada un dels centres d'Inspecci\xc3\xb3 T\xc3\xa8cnica de Vehicles (ITV), a la carretera de la Gombalda prop de la mar._NEWLINE_Quant al comer\xc3\xa7 local, encara aconsegueixen mantindre's malgrat la pressi\xc3\xb3 de les grans superf\xc3\xadcies i supermercats de la rodalia. Podem trobar dos forns: Germans Yuste i Germans Cortina, un supermercat: El Super, Rodrigo embotits artesans, Botiga de roba Bambinos, Perruqueria Laura, Perruqueria Brigi, Immobili\xc3\xa0ria Zona Norte, Electrofassar, Fusteria Vicent, Segurs Mapfre i immobili\xc3\xa0ria, Espai sa. _NEWLINE_L'oferta de bars i restaurants \xc3\xa9s \xc3\xa0mplia per la mida del municipi: Bar Mini, Ca Maribel, Tasca Dani, Caf\xc3\xa9 l'Infern, Pizzeria Via Augusta, Bar dels jubilats, Tito Vicent, Ca Mart\xc3\xad. _NEWLINE_L'any 2007 es va inaugurar un centre comercial anomenat El Manar que ha donat alguns llocs de treball i servei a la poblaci\xc3\xb3, entrant en compet\xc3\xa8ncia en el poc comer\xc3\xa7 local existent. _NEWLINE_A tocar del centre comercial hi ha l'\xc3\xbanic hotel del poble, l'Hotel SH Florazar, constru\xc3\xaft l'any 2003 i amb 136 habitacions."